France: une leç pes lenghis minoritariis, ma cence modificâ la Costituzion
Se fevelâ de pluralitât linguistiche dal stât francês nol è plui un tabù, al reste inmò dificil passâ des peraulis ai fats. A dimostrâlu al è il dibatiment sul ricognossiment des lenghis regjonâls che si è tignût ai 7 di Mai inte Assemblee francese e la setemane daspò intal Senât dal paîs transalpin. Intant de discussion tancj parlamentârs no jerin in Aule, ma la grande part di chei che a son intervignûts, sei di çampe che di drete, a àn cjapât posizion a pro dal ricognossiment uficiâl des lenghis minoritariis feveladis intal stât francês. Pe prime volte un deputât catalan al à ancje doprât in Aule la sô lenghe proprie, prime che il president de Assemblee lu blocàs invidantlu a fevelâ par francês. Prime dal dibatiment, une trentine di deputâts de UMP a àn ancje fat indenant un document là che si rivendiche la pluralitât linguistiche dal stât, parcè che – a àn scrit tal test – “unitât no significhe uniformitât”. Dut câs, se cheste discussion al somee che e vedi fat colâ un tabù, la rispueste dal Guvier francês e à disfredât ogni entusiasim. Cun di fat, la ministre pe culture, Christine Albanel, e à dite a clâr che il Guvier nol ratificarà la Cjarte europeane pes lenghis regjonâls o minoritariis e no si movarà par modificâ la Costituzion là che e dîs che la lenghe uficiâl dal stât e je chê francese. La rapresentante dal Guvier, dut câs, e à ancje fevelât de pussibilitât di une leç che e previodi formis di tutele pes lenghis minoritariis. Il proviodiment al varès di garantî misuris di tutele, massime inte scuele, ma – e à sclarît la Albanel – intes istituzions publichis si podarà doprâ dome il francês. Il dibatiment in Parlament al à jevât un grant interès framieç dai mieçs di comunicazion des minorancis, ma nol è stât calcolât dai grancj orghins di informazion francês, gjavade la meretorie ecezion di “France Soir”.
Font: Ouiaubreton, 07-15/05/08; Mon Divers, 07 e 15/05/08; Vilaweb, 07/05/08; Journal du Pays Basque, 07/05/08; Nationalia, 08/05/08; Eurolang, 09/05/08; France Soir, 09/05/08
fur_Latn fur_Latn fra_Latn